“Geen toneellesse vir Oscar,” sê familie | Maroela Media
“Geen toneellesse vir Oscar,” sê familie
Pistorius huil in die hof toe daar getuig is oor boodskappe wat tussen hom en Steenkamp gestuur is. Foto: Chris Collingridge/TheStar/Pool/SAPA
Oscar Pistorius se familiewoordvoerder het Maandag ten sterkste ontken dat hy toneelspelklasse ter voorbereiding vir sy moordverhoor geneem het.
Jani Allan, ŉ voormalige skinderrubriekskrywer wat in 2001 na Amerika emigreer het, het onlangs in ŉ blog-inskrywing beweer die Paralimpiese gouemedalje-wenner het toneelspellesse geneem voor die verhoor.
“Ons ontken die inhoud van haar skrywe ten sterkste, en verwerp verder enige bewerings dat ons kliënt enige vorm van emosionele afrigting ondergaan het,” het Anneliese Burgess, die familie se woordvoerder, gesê. “Hierdie tipe opmerkings maak ŉ bespotting van die ingrypende menslike tragedie wat hom tans afspeel in die lewe van die Steenkamp- en Pistorius-families.”
Volgens Burgess het Allan nog nooit vir Pistorius ontmoet nie en is enige kennis wat sy oor hom het, “fiktief”.
“Haar bewering dat mnr. Pistorius “toneelspellesse geneem het”, is ontbloot van alle waarheid.”
Allan het veral bekendheid vir haar skryfwerk verwerf tydens haar omstrede verhouding met wyle Eugene Terreblanche. In haar blog-inskrywing tref sy ook vergelykings tussen Terreblanche en Pistorius. Klik hier om haar brief te lees.
Pistorius se verhoor hervat weer op 5 Mei in die Pretoriase hooggeregshof.
Oscar Pistorius toneel
Ses met springstof, vuurwapens betrap